## El Consell aprova sengles convenis de col·laboració entre Sanitat i els col·legis d’òptics optometristes i de tècnics superiors sanitaris

*** Els convenis establixen les condicions de dispensació, facturació i pagament de les aportacions per tractaments ortoprotètics subvencionats**

El Consell ha aprovat sengles convenis de col·laboració entre la Conselleria de Sanitat i el Col·legi d’Òptics Optometristes de la Comunitat Valenciana i el Col·legi Professional de Tècnics Superiors Sanitaris de la Comunitat Valenciana per a articular la col·laboració entre estes entitats i l’executiu valencià per a l’ordenació i exercici de la dispensació, facturació i pagament de les aportacions per tractaments ortoprotètics subvencionats.

Este procediment de gestió es durà a terme quan l’abonament de les ajudes es realitze als titulars dels establiments autoritzats per a fer-ho, en virtut del Decret 189/2024, de 17 de desembre, del Consell, que aprova les bases i convocatòria per a la concessió de subvencions directes a diferents col·lectius, destinades a compensar els gastos relacionats amb la protecció de la salut durant l’exercici pressupostari de 2025.

Entre els requisits que han de complir estes persones es troba ser menor de 18 anys, amb declaració de discapacitat reconeguda per l’organisme competent en la matèria, amb un grau de discapacitat igual o superior al 33%; o ser major de 18 anys amb discapacitat reconeguda per l’organisme competent en la matèria, amb un grau de discapacitat igual o superior al 65 %.

Altres requisits són disposar de la targeta sanitària expedida per la Conselleria de Sanitat o document d’inclusió i ser resident en la Comunitat Valenciana.

A l’efecte d’estos convenis, es consideren gastos que cal atendre les quantitats abonades per productes ortoprotètics subjectes a finançament públic, prescrits pel personal mèdic del sistema sanitari a les persones beneficiàries, adquirits en establiments autoritzats en la Comunitat Valenciana, en 2025.

Amb estos convenis s’articula, per tant, el procediment per a poder fer efectives estes ajudes a través dels establiments que duen a terme directament el descompte a les persones beneficiàries, tot això amb la finalitat de garantir que l’import dels tractaments no siga un obstacle, especialment per a les persones més vulnerables; i en este cas concret, per a les persones amb discapacitat.

Durant 2024, els gastos d’ajuda al copagament per productes adaptats va superar els 413.000 euros.

L’atenció de les aportacions per tractaments tant ortoprotètics com farmacològics subvencionats pel Decret 189/2024, de 17 de desembre, del Consell està dotada per a 2025 amb més de 5,8 milions d’euros.

Fecha: 29/07/2025